5 यहूदा आ थर रे १२ हजार,
रूबेन आ थर रे १२ हजार,
गाद आ थर रे १२ हजार,
6 आशेर आ थर रे १२ हजार,
नाप्ताली आ थर रे १२ हजार,
मनस्से आ थर रे १२ हजार,
7 सिमियोन आ थर रे १२ हजार,
लेवी आ थर रे १२ हजार,
इस्साकार आ थर रे १२ हजार,
8 जबूलून आ थर रे १२ हजार,
बेन्यामीन आ थर रे १२ हजार मुरपुकी छाप थोक्चा पुंइसीशो बाक्तेक्म।
9 मिनु नोले हिक्ने मचाप्चा ङा पा रागी रागी नेल्ल ङा, जात नेल्ल ङा, थर नेल्ल ङा मुर नेल्ल नु लोव़ नेल्ल ङा मुर ठेयब नित्तीकेमी निप्ब नु पाठा आस ङोंइती राप्शो तातामी। मेकोपुकीम बुश वा फेक्शो बाक्तेक्म। मिनु आन गुइमी खजूर रवा आ राशी शेशो तातामी। 10 मिनु मेकोपुकीमी परमप्रभु यावे नु पाठा आस कली "मेको ठेयब नित्तीकेमी निप्ब आंइ परमप्रभु यावे नु पाठामी ला पाप रे प्रोंइने चाप्नीस" दे ठेयब सेंदामी ग्रीतेक्म। 11 मिनु परमप्रभु यावे आ स्वर्ग ङा गेय पाइब नेल्ले, ठेयब नित्तीके, शेंब खाल्पा नु मेको ४ ओटा सेस जन्तु आन एर ओंथ बाक्तेक्म। मिनु मेको नेल्लेमी ठेयब नित्तीकेमी निश्शो परमप्रभु यावे आ ङोंइती खुम्की पा बाप्शा, परमप्रभु यावे कली मान पाम्तेक्म। 12 मेकोपुकीमी "आमेन। नेल्ल आसीक गेचा नु छेङछेङ, जोक्ब तुइक्ब थुं, रिम्शो पाइब, मान सक्ति नु सासन पतीके नेल्ल गेना हना यो आंइ परमप्रभु यावे केन बाक्ल। आमेन" दे नेल्लेमी देंतेक्म।
